РЕГЛАМЕНТ (ЕО) № 548/2009 НА КОМИСИЯТА
от 24 юни 2009 година
за изменение на Регламент (ЕО) № 760/2008 за определяне на подробни правила за прилагане на Регламент (ЕО) № 1234/2007 по отношение на разрешенията за използване на казеин и казеинати при производството на сирена
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 121, буква и) във връзка с член 4 от него,
като има предвид, че:
(1)
Член 100 от Регламент (ЕО) № 1234/2007, изменен с Регламент (ЕО) № 72/2009 от 19 януари 2009 г. относно промени в Общата селскостопанска политика, за изменение на регламенти (ЕО) № 247/2006, (ЕО) № 320/2006, (ЕО) № 1405/2006, (ЕО) № 1234/2007, (ЕО) № 3/2008 и (ЕО) № 479/2008 и за отмяна на регламенти (ЕИО) № 1883/78, (ЕИО) № 1254/89, (ЕИО) № 2247/89, (ЕИО) № 2055/93, (ЕО) № 1868/94, (ЕО) № 2596/97, (ЕО) № 1182/2005 и (ЕО) № 315/2007 (2) предвижда възможността за предоставяне на помощ за обезмаслено мляко, преработено в казеин и казеинати.
(2)
Съгласно изменението на член 119 от Регламент (ЕО) № 1234/2007 с Регламент (ЕО) № 72/2009 вече не е необходимо предварително разрешение за използване на казеин и казеинати при производството на сирене, освен ако не се изплаща помощ съгласно член 100 от Регламент (ЕО) № 1234/2007 и Комисията не реши, че е необходимо разрешение за използването на казеин и казеинати при производството на сирене.
(3)
Когато помощта за произведено в Общността обезмаслено мляко, преработено в казеин и казеинати, се определя съгласно член 100 от Регламент (ЕО) № 1234/2007, следва да бъдат спазвани подробните правила за предоставяне на подобни разрешения.
(4)
Регламент (ЕО) № 760/2008 на Комисията (3) определя правилата за предварителните разрешения за използването на казеин и казеинати, които трябваше да бъдат издавани съгласно член 119 преди неговото изменение с Регламент (ЕО) № 72/2009. Като се има предвид настоящата ситуация, при която помощта е нулева, а предварителните разрешения вече не са задължителни, обхватът на Регламент (ЕО) № 760/2008 следва да бъде променен с цел определяне на условията, при които се прилагат тези правила.
(5)
Регламент (ЕО) № 760/2008 следва да бъде съответно изменен.
(6)
Предложеното изменение следва да се прилага от 1 юли 2009 г. - датата, от която се прилагат съответните изменения, въведени от Регламент (ЕО) № 72/2009.
(7)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
В член 1 от Регламент (ЕО) № 760/2008 параграф 1 се заменя със следния текст:
„1. Настоящият регламент определя правилата относно издаването на разрешения за използването на казеин и казеинати при производството на сирене когато:
а)
размерът на помощта се определя съгласно член 100 от Регламент (ЕО) № 1234/2007; и
б)
подобна употреба се смята за необходима за производството на сирене, както се предвижда в член 119 на същия регламент.
Тези разрешения се издават за период от 12 месеца по искане на заинтересованите предприятия, при условие че те предварително писмено се ангажират да съблюдават и да се подчиняват на разпоредбите на член 3 от настоящия регламент.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 юли 2009 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 юни 2009 година.